Document ID: 32008D0094

ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Ιανουαρίου 2008
για την ενημέρωση του παραρτήματος Α της νομισματικής σύμβασης μεταξύ της κυβέρνησης της Γαλλικής Δημοκρατίας, ενεργούσας εξ ονόματος της Ευρωπαϊκής Κοινότητας, και της κυβέρνησης της Αυτού Γαληνοτάτης Υψηλότητας του Πρίγκιπα του Μονακό
(2008/94/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη νομισματική σύμβαση της 24ης Δεκεμβρίου 2001 μεταξύ της κυβέρνησης της Γαλλικής Δημοκρατίας, ενεργούσας εξ ονόματος της Ευρωπαϊκής Κοινότητας, και της κυβέρνησης της Αυτού Γαληνοτάτης Υψηλότητας του Πρίγκιπα του Μονακό (1), και ιδίως το άρθρο 11 παράγραφος 3,
Εκτιμώντας τα ακόλουθα:
(1)
Το άρθρο 11 παράγραφος 2 της νομισματικής σύμβασης μεταξύ της κυβέρνησης της Γαλλικής Δημοκρατίας, ενεργούσας εξ ονόματος της Ευρωπαϊκής Κοινότητας, και της κυβέρνησης της Αυτού Γαληνοτάτης Υψηλότητας του Πρίγκιπα του Μονακό (εφεξής «η νομισματική σύμβαση») προβλέπει ότι το Πριγκιπάτο του Μονακό εφαρμόζει τα μέτρα που λαμβάνονται από τη Γαλλία για τη μεταφορά στη νομοθεσία της των κοινοτικών πράξεων σχετικά με τη δραστηριότητα και τον έλεγχο των πιστωτικών ιδρυμάτων και την πρόληψη των συστημικών κινδύνων στα συστήματα πληρωμών και τα συστήματα διακανονισμού και παράδοσης τίτλων. Κατάλογος των πράξεων αυτών περιλαμβάνεται στο παράρτημα Α της εν λόγω σύμβασης. Το παράρτημα αυτό ενημερώθηκε τελευταία με την απόφαση της Επιτροπής 2006/558/ΕΚ (2). Ορισμένες από τις πράξεις του παραρτήματος Α έχουν τροποποιηθεί και οι τροποποιητικές πράξεις πρέπει να συμπεριληφθούν στο συγκεκριμένο παράρτημα. Ορισμένες από τις νέες κοινοτικές πράξεις που εμπίπτουν στο πεδίο εφαρμογής του άρθρου 11 παράγραφος 2 της νομισματικής σύμβασης έχουν επίσης θεσπιστεί και πρέπει να συμπεριληφθούν στο παράρτημα Α.
(2)
H οδηγία 2006/46/ΕΚ του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για την τροποποίηση της οδηγίας 78/660/ΕΟΚ του Συμβουλίου περί των ετήσιων λογαριασμών εταιρειών ορισμένων μορφών, της οδηγίας 83/349/ΕΟΚ του Συμβουλίου σχετικά με τους ενοποιημένους λογαριασμούς, της οδηγίας 86/635/ΕΟΚ του Συμβουλίου για τους ετήσιους και ενοποιημένους λογαριασμούς των τραπεζών και λοιπών χρηματοπιστωτικών ιδρυμάτων και της οδηγίας 91/674/ΕΟΚ του Συμβουλίου για τους ετήσιους και τους ενοποιημένους λογαριασμούς των ασφαλιστικών επιχειρήσεων (3), αφορά τη δραστηριότητα και την εποπτεία των πιστωτικών ιδρυμάτων και τροποποιεί την οδηγία 86/635/ΕΟΚ του Συμβουλίου (4), η οποία περιλαμβάνεται ήδη στο παράρτημα A. Ως εκ τούτου, εμπίπτει στο πεδίο εφαρμογής του άρθρου 11 παράγραφος 2 της νομισματικής σύμβασης και πρέπει να συμπεριληφθεί στο παράρτημα Α.
(3)
Η οδηγία 2006/49/ΕΚ του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για την επάρκεια των ιδίων κεφαλαίων των επιχειρήσεων επενδύσεων και των πιστωτικών ιδρυμάτων (αναδιατύπωση) (5), αφορά τη δραστηριότητα και την εποπτεία των πιστωτικών ιδρυμάτων. Ως εκ τούτου, εμπίπτει στο πεδίο εφαρμογής του άρθρου 11 παράγραφος 2 της νομισματικής σύμβασης και πρέπει επίσης να συμπεριληφθεί στο παράρτημα Α. Επιπλέον, η οδηγία 2006/49/ΕΚ καταργεί την οδηγία 93/6/ΕΟΚ του Συμβουλίου (6), όπως τροποποιήθηκε μεταξύ άλλων από την οδηγία 2002/87/ΕΚ του Ευρωπαϊκού Κοινοβουλίου και του Συμβουλίου (7) και την οδηγία 2004/39/ΕΚ του Ευρωπαϊκού Κοινοβουλίου και του Συμβουλίου (8), οι οποίες θα πρέπει ως εκ τούτου να αφαιρεθούν από το παράρτημα A.
(4)
Η οδηγία 93/22/ΕΟΚ του Συμβουλίου, της 10ης Μαΐου 1993, σχετικά με τις επενδυτικές υπηρεσίες στον τομέα των κινητών αξιών (9), καταργήθηκε από την οδηγία 2004/39/ΕΚ, όπως τροποποιήθηκε με την οδηγία 2006/31/ΕΚ (10), και θα πρέπει ως εκ τούτου να αφαιρεθεί από το παράρτημα A.
(5)
Η οδηγία 2005/1/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 2005, για τροποποίηση των οδηγιών 73/239/ΕΟΚ, 85/611/ΕΟΚ, 91/675/ΕΟΚ, 92/49/ΕΟΚ και 93/6/ΕΟΚ του Συμβουλίου καθώς επίσης των οδηγιών 94/19/ΕΚ, 98/78/ΕΚ, 2000/12/ΕΚ, 2001/34/ΕΚ, 2002/83/ΕΚ και 2002/87/ΕΚ με σκοπό τη θέσπιση νέας οργανωτικής διάρθρωσης των αρμόδιων επιτροπών στον τομέα των χρηματοπιστωτικών υπηρεσιών (11), αφορά τη δραστηριότητα και την εποπτεία των πιστωτικών ιδρυμάτων και τροποποιεί την οδηγία 94/19/ΕΚ (12) και την οδηγία 2002/87/ΕΚ (13), που συμπεριλαμβάνονται ήδη στο παράρτημα A. Ως εκ τούτου, εμπίπτει στο πεδίο εφαρμογής του άρθρου 11 παράγραφος 2 της νομισματικής σύμβασης και πρέπει να συμπεριληφθεί επίσης στο παράρτημα Α.
(6)
Η οδηγία 2006/48/ΕΚ του Ευρωπαϊκού Κοινοβουλίου και του Συμβουλίου, της 14ης Ιουνίου 2006, σχετικά με την ανάληψη και την άσκηση δραστηριότητας πιστωτικών ιδρυμάτων (αναδιατύπωση) (14), αφορά τη δραστηριότητα και την εποπτεία των πιστωτικών ιδρυμάτων. Ως εκ τούτου, εμπίπτει στο πεδίο εφαρμογής του άρθρου 11 παράγραφος 2 της νομισματικής σύμβασης και πρέπει να συμπεριληφθεί στο παράρτημα Α, με εξαίρεση τους τίτλους III και IV. Η οδηγία 2006/48/ΕΚ καταργεί την οδηγία 2000/12/ΕΚ (15), όπως τροποποιήθηκε μεταξύ άλλων από την οδηγία 2000/28/ΕΚ (16), την οδηγία 2002/87/ΕΚ και την οδηγία 2004/39/ΕΚ, η οποία θα πρέπει ως εκ τούτου να αφαιρεθεί από το παράρτημα A. Επιπλέον, δεδομένου ότι η οδηγία 2006/48/ΕΚ τροποποιεί την οδηγία 2002/87/ΕΚ, που συμπεριλαμβάνεται στο παράρτημα A, θα πρέπει επίσης να συμπεριληφθεί εφόσον τροποποιεί τη δεύτερη.
(7)
Ο κανονισμός (ΕΚ) αριθ. 1287/2006 της Επιτροπής, της 10ης Αυγούστου 2006, για την εφαρμογή της οδηγίας 2004/39/ΕΚ του Ευρωπαϊκού Κοινοβουλίου και του Συμβουλίου όσον αφορά τις υποχρεώσεις τήρησης αρχείων για τις επιχειρήσεις επενδύσεων, τη γνωστοποίηση συναλλαγών, τη διαφάνεια της αγοράς, την εισαγωγή χρηματοπιστωτικών μέσων προς διαπραγμάτευση, καθώς και τους ορισμούς που ισχύουν για τους σκοπούς της οδηγίας αυτής (17), και η οδηγία 2006/73/ΕΚ της Επιτροπής, της 10ης Αυγούστου 2006, για την εφαρμογή της οδηγίας 2004/39/ΕΚ του Ευρωπαϊκού Κοινοβουλίου και του Συμβουλίου, όσον αφορά τις οργανωτικές απαιτήσεις και τους όρους λειτουργίας των επιχειρήσεων επενδύσεων, καθώς και τους ορισμούς που ισχύουν για τους σκοπούς της εν λόγω οδηγίας (18), αφορούν τη δραστηριότητα και την εποπτεία των πιστωτικών ιδρυμάτων και συμπληρώνουν την οδηγία 2004/39/ΕΚ, όπως τροποποιήθηκε με την οδηγία 2006/31/ΕΚ, που συμπεριλαμβάνεται στο παράρτημα A. Ως εκ τούτου, εμπίπτουν στο πεδίο εφαρμογής του άρθρου 11 παράγραφος 2 της νομισματικής σύμβασης και πρέπει επίσης να συμπεριληφθούν στο παράρτημα Α.
(8)
Η οδηγία 2000/46/ΕΚ του Ευρωπαϊκού Κοινοβουλίου και του Συμβουλίου, της 18ης Σεπτεμβρίου 2000, για την ανάληψη, την άσκηση και την προληπτική εποπτεία της δραστηριότητας ιδρύματος ηλεκτρονικού χρήματος (19), αφορά τη δραστηριότητα και την εποπτεία των πιστωτικών ιδρυμάτων. Ως εκ τούτου, εμπίπτει στο πεδίο εφαρμογής του άρθρου 11 παράγραφος 2 της νομισματικής σύμβασης και πρέπει επίσης να συμπεριληφθεί στο παράρτημα Α.
(9)
Συνεπώς, το παράρτημα Α της νομισματικής σύμβασης θα πρέπει να τροποποιηθεί αναλόγως. Για λόγους σαφήνειας, το παράρτημα Α θα πρέπει να αντικατασταθεί στο σύνολό του.
(10)
Στη συνεδρίασή της που πραγματοποιήθηκε στις 13 Σεπτεμβρίου 2007, η Επιτροπή πληροφόρησε τη μεικτή επιτροπή σχετικά με την ανάγκη ενημέρωσης του παραρτήματος Α της νομισματικής σύμβασης. Η μεικτή επιτροπή σημείωσε τη θέση της Επιτροπής,
ΑΠΟΦΑΣΙΖΕΙ:
Άρθρο μόνο
Το παράρτημα Α της νομισματικής σύμβασης μεταξύ της κυβέρνησης της Γαλλικής Δημοκρατίας, ενεργούσας εξ ονόματος της Ευρωπαϊκής Κοινότητας, και της κυβέρνησης της Αυτού Γαληνοτάτης Υψηλότητας του Πρίγκιπα του Μονακό αντικαθίσταται από το παράρτημα της παρούσας απόφασης.
Βρυξέλλες, 25 Ιανουαρίου 2008.

Labels: 2
4
11
18
15